**Ca la început**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- N-am bănuit că iarna asta-i lungă

Și pân' la tine sunt atâtea luni

C-aș fi păstrat săruturi să-mi ajungă

Un anotimp întreg, dar cum s-aduni

Atâtea cioburi de secunde sparte

Să construiești din ele un minut?

În fiecare anotimp un marte,

Aș vrea să am, la fel ca la-nceput,

Să simt petala ta catifelată

Pe buzele aprinse de amor,

Să-ți spun iar: ursuleț de ciocolată,

Cât îmi lipsești, azi, mă usuc de dor...

- Păstrez în suflet ultima-nserare

Şi ultimul cuvânt rostit atunci,

Se scriu frenetic ştirile-n ziare,

Se-ncalcă legi şi se emit porunci,

Dar cine poate ţine sub tăcere

Minutu-acela smuls din infinit?

Ţi-aduci aminte ce sărut de miere,

Ce martie văratic ne-a unit?

Departe azi, departe-ntotdeauna,

Te port gravat profund în amintiri,

Opuşi, la fel ca Soarele şi Luna,

Trăim magia unei mari iubiri.

Ioan Grigoraș Liliana Trif